Selle, kergelt närvesööva episoodi üle elanud, hakkasime vaatama ringi, kus öömajale jääda. Oli Merikese sünnipäev ja Liivo lubas välja kärrata. Seega otsisime võimalikult nooblit paika. Linn kubises muidugimõista 5 tärni hotellidest ja spadest, seega oli raske valida.  Tegelikult oli muidugi hea, et ühe lesilagi leidsime, kus betoonkõrgendik mistra vaibaga üle löödud oli. Urgas, nagu vaja. Liivo pidas sõna ja lisaks kauaoodatud õhtusöögile saime Merikese auks maitsvaid puuvilju krõmpsutada. Telekas mängis taustaks ja järsku märkasime, et uudistes on juttu samast Herati tsitadellist, kus eile viibisime ja ennäe, kes hoovis ringi jalutavad: Uhhuduur täies komplektis! Lõik oli pikk ja meiega kaadreid näidati mitu korda. Läbi kõlasid sõnad "turist" ja "Afgan future", millest  võisime eeldada, et turism on Afganistani tulevik. Hea uudis. Seega oleme nüüd siis ka Afgaani televisioonis olnud. Kahju, et keegi otseselt intervjuud ei küsinud, küll me oleks neile alles pajatanud.